Jesús kꞌe̱ nga ijchò‑ne ñánda títsa̱jna xi̱ta̱ xi kotaꞌyàtꞌaà‑la̱ xi iꞌnga,
kijtseè nga kjìn jchán ma xi̱ta̱ xi títsa̱jna.
Ya̱á títsa̱jnajiìn iꞌnga xi̱ta̱ xi okóya kjo̱tíxoma‑la̱ Nainá xi kiskiì Moisés,
ꞌñó nchijoóya‑ne.
Jñà xi̱ta̱ kꞌe̱ nga kijtseè nga ijchò Jesús,
tà kꞌoa̱á ko̱ma‑la̱.
Kiì yije kóho̱tjín nga kisìhixatꞌaà.
Jesús kiskònangui‑la̱,
kitsò‑la̱:
―¿Mé xi ko̱ ta ndaà chibàya‑nò?
Kꞌe̱é kiìchja̱ jngoò xi̱ta̱ xi ya̱ tíjnajiìn.
Kitsò:
―Maestro,
jè kiꞌndí‑na̱ kòfꞌiìko̱‑lè.
Ini̱ma̱ chꞌo‑la̱ nei̱í tíjiìn ini̱ma̱‑la̱;
mìkiì ma chja̱.
Ni̱to̱n ñánda tíjna kꞌe̱ nga tsobàꞌñó,
majndoòtꞌaà nangui ko̱ ochrje ndáxó tsoꞌba,
síjtsꞌiìn ni̱ꞌño̱,
i̱kjoàn si̱jna tsjò.
Koi tìsìjé‑la̱ xi̱ta̱ xi kotaꞌyàtꞌaà‑lè nga kàtachrjekàjiìn ini̱ma̱‑la̱ jè ini̱ma̱ chꞌo‑la̱ nei̱í ta̱nga mìkiì bitjokàjiìn‑la̱.
Kiìchja̱ Jesús,
kitsò:
―Jñò,
xi̱ta̱ xi mìkiì mokjeiín‑nò i̱tꞌaà tsꞌa̱n.
¿Skanda mé na̱chrjein kóti̱jnako̱‑nò?
¿Mé na̱chrjein ska̱‑na kjoa̱‑nò?
Nchrohóko̱‑ná jè ti i̱jndé.
Kꞌe̱é kiìko̱ jè ti ya̱ nguixko̱n Jesús;
jè ini̱ma̱ chꞌo‑la̱ nei̱í,
kꞌe̱ nga kijtseè Jesús,
ìjngoò kꞌa kꞌen xín ti.
Kꞌe̱ nga kiskaàtꞌaà nangui tsangáyàꞌnde koa̱ itjo ndáxó tsoꞌba.
Jesús kiskònangui‑la̱ na̱ꞌèn‑la̱,
kitsò‑la̱:
―¿A kjòtseé o̱ma‑la̱ ti‑lè?
Jè na̱ꞌèn‑la̱ kitsò:
―Ti̱kꞌe̱‑ne nga sa̱ ndí ti jtobá kji.
Jè ini̱ma̱ chꞌo‑la̱ nei̱í kò kjìn jchán kꞌa síkatje̱n‑jiìn niꞌín ko̱ síkatje̱n‑jiìn nandá nga mejèn‑la̱ síkꞌen.
Tsà ko̱ma‑lè mé xi si̱koi̱i,
jcha̱hi̱ma̱takòn‑náje̱n ko̱ ti̱chjátꞌaà‑náje̱n.
Jesús kitsò‑la̱:
―¿Kó si tsà ko̱ma‑lè?
Ma yije‑né ni̱ta̱ mé kjoa̱‑ne jè xi mokjeiín‑la̱.
Ni̱to̱ón ꞌñó kiìchja̱ jè na̱ꞌèn‑la̱ ti.
Kitsò:
―Mokjeiín‑na̱,
ti̱chjátꞌaà‑ìsa̱‑ná nga nguì ìsa̱ ndaà ko̱kjeiín‑na.
Jesús kꞌe̱ nga kijtseè nga tíma kjìn xi̱ta̱,
tsohótiko̱ jè ini̱ma̱ chꞌo‑la̱ nei̱í;
kitsò‑la̱:
―Ngaji̱,
ini̱ma̱ chꞌo‑la̱ nei̱í xi mìkiì ma‑lè nokjoì ko̱ mìkiì naꞌyì,
ꞌa̱n,
kꞌoa̱á xan‑lè,
titjo̱jiìn ini̱ma̱‑la̱ ti jè;
kì ti ya̱á bitjaàsꞌen‑jiìn‑ne ini̱ma̱‑la̱.
Jè ini̱ma̱ chꞌo‑la̱ nei̱í kiskindàyaxá;
i̱kjoàn ìjngoò kꞌa kꞌen xín ti.
I̱kjoàn itjojiìn‑ne ini̱ma̱‑la̱.
Kisìkájna jè ti koni tsà jye kꞌen,
jñà xi̱ta̱ xi nchikotsejèn,
kitsò:
―Jyeé kꞌen.
Ta̱nga jè Jesús kitsobàꞌñó tsja;
kiskímiìꞌnga;
i̱kjoàn tsasíjna kixi̱ jè ti.
Kꞌe̱ nga jahasꞌen niꞌya Jesús,
jñà xi̱ta̱ xi kotaꞌyàtꞌaà‑la̱ kiskònangui‑la̱ nga ta̱jngoò,
kitsò‑la̱:
―¿Mé‑ne ngaje̱n mìkiì kòbitjojiìn‑na̱je̱n jè ini̱ma̱ chꞌo‑la̱ nei̱í?
Kiìchja̱ Jesús,
kitsò:
―Jñà ini̱ma̱ chꞌo‑la̱ nei̱í xi o̱kjoàn,
kꞌe̱é bitjokàjiìn nga nokjoàtꞌaà‑là Nainá ko̱ nga bijnachjaán.